Komission lausunto EY:n perustamissopimuksen 251 artiklan 2 kohdan c alakohdan nojalla Euroopan parlamentin esittämistä muutoksista, jotka koskevat neuvoston yhteistä kantaa ehdotuksesta Euroopan parlamentin ja neuvoston direktiiviksi jätteenpoltosta, komission ehdotusta muuttava EY:n perustamissopimuksen 250 artiklan 2 kohdan nojalla esittämä /* KOM/2000/0280 lopull. - COD 98/0289 */





KOMISSION LAUSUNTO EY:n perustamissopimuksen 251 (2) (c) artiklan nojalla Euroopan parlamentin esittämistä muutoksista, jotka koskevat neuvoston yhteistä kantaa ehdotuksesta EUROOPAN PARLAMENTIN JA NEUVOSTON DIREKTIIVIKSI jätteenpoltosta KOMISSION EHDOTUSTA MUUTTAVA EY:n perustamissopimuksen 250 (2) artiklan nojalla PERUSTELUT Euroopan yhteisön perustamissopimuksen 251 artiklan 2 kohdan c alakohdassa määrätään, että komissio antaa lausunnon tarkistuksista, joita Euroopan parlamentti ehdottaa toisessa käsittelyssä. Komissio antaa seuraavassa lausuntonsa Euroopan parlamentin ehdottamista 16 tarkistuksesta. 1. Taustaa Ehdotus toimitettiin neuvostolle ja Euroopan parlamentille // 29. lokakuuta 1998 Talous- ja sosiaalikomitean lausunto // 25. helmikuuta 1999 Alueiden komitean lausunto // 10. maaliskuuta 1999 Euroopan parlamentin lausunto ensimmäisessä käsittelyssä // 14. huhtikuuta 1999 Komission muutettu ehdotus (KOM(1999) 330 lopullinen) // 12. heinäkuuta 1999 Yhteinen kanta vahvistettiin // 25. marraskuuta 1999 Komission lausunto yhteisestä kannasta (SEC (1999) 1971 lopullinen) // 30. marraskuuta 1999 Viimeksi mainitussa asiakirjassa (SEC(1999) 1971 lopullinen) komissio katsoi, että yhteinen kanta on sopusoinnussa komission muutetun ehdotuksen kanssa (KOM(1999) 330 lopullinen) ja että komissio voi näin ollen tukea yhteistä kantaa. 2. Komission ehdotuksen tavoite Jätteenpolttoa koskevan muutetun ehdotuksen (KOM(1999)330) tarkoituksena on korvata kolme voimassa olevaa direktiiviä 89/369, 89/429 ja 94/67, jotka koskevat yhdyskuntajätteiden ja vaarallisten jätteiden polttamista, ja laajentaa jätteenpolttoa koskevan yhteisön lainsäädännön soveltamisalaa. Ehdotetulla direktiivillä myötävaikutetaan ihmisten terveyden ja ympäristön suojeluun, kuten Euroopan yhteisön perustamissopimuksen 174 ja 152 artiklassa on edellytetään. Ehdotetun direktiivin tarkoituksena on ottaa huomioon jätteenpolttoprosessien valvonnassa saavutettu tekninen kehitys ja laajentaa voimassa olevien yhteisön säädösten soveltamisalaa siten, että niiden avulla torjutaan jätteiden poltosta ja rinnakkaispoltosta johtuvaa ilman, veden ja maaperän saastumista. Tavoitteena on ehkäistä ympäristölle ja ihmisten terveydelle koituvat haitat. Päätavoitteina on - vähentää huomattavasti useiden merkittävien epäpuhtauksien ilmaan joutuvia päästöjä ja säännellä veteen ja maaperään joutuvia päästöjä; - auttaa saavuttamaan viidennessä ympäristöalan toimintaohjelmassa asetettu tavoite, jonka mukaan todetuista lähteistä peräisin olevia dioksiini- ja furaanipäästöjä vähennetään 90 prosenttia vuosina 1985-2005 ja otetaan käyttöön normit jätteenpoltosta syntyville dioksiini- ja furaanipäästöille; - myötävaikuttaa raskasmetallipäästöjen vähentämiseen. Tämä vastaa viidennessä ympäristöalan toimintaohjelmassa asetettua tavoitetta, jonka mukaan kriittiset kuormitukset ja tasot eivät saa ylittyä; - vahvistaa yhdenmukaiset menetelmät vaarattomien jätteiden polton ja rinnakkaispolton sääntelyä ja harjoittamista varten. 3. Komission kanta parlamentin tarkistuksiin Parlamentti on tehnyt 16 tarkistusta. Komissio hyväksyy niistä kokonaan kuusi (6, 8, 9, 10, 17 ja 22), osittain kaksi (11 ja 25) ja periaatteessa yhden (4). Muita tarkistuksia (1, 2, 3, 5, 13, 15 ja 20) ei voida hyväksyä. 3.1. Komission hyväksymät tarkistukset Tarkistus 4 muuttaa tulevan direktiivin soveltamisalaa. Euroopan parlamentti ehdottaa, että direktiivin soveltamisalan ulkopuolelle jätetään tietty massan- ja paperintuotannon yhteydessä syntyvä kuituainetta sisältävä kasviperäinen jäte. Tämä on yhdenmukainen sen kanssa, että komission tarkoituksena on jättää soveltamisalan ulkopuolelle tietty puhdas biomassa, jotta tuettaisiin vaihtoehtoisten energialähteiden käyttöä. Tekstin uudelleenmuotoilu, jonka mukaan elintarviketeollisuuden jätteet ja puujäte jätetään soveltamisalan ulkopuolelle, voidaan hyväksyä. Lisäksi tarkistuksella korvataan v alakohdan teksti ilmaisulla "radioaktiivisella jätteellä", mikä voidaan myös hyväksyä periaatteessa. Se edistää tavoitetta tarkasta ja selkeästä yhteisön lainsäädännöstä. Yhteisen kannan teksti voisi kuitenkin aiheuttaa sekaannusta erityisesti eläinperäisen jätteenpolton osalta. Tarkistuksella 6 lisätään tekstiin joitakin esimerkkejä lämmön hyödyntämisestä. Tarkistuksella 8 lisätään uusi kohta, jossa selvennetään, että toimivaltaisten viranomaisten on tarvittaessa ryhdyttävä toimiin lupaehtojen noudattamisen varmistamiseksi. Tarkistuksen 9 tavoitteena on tiukentaa vaatimuksia, jotka liittyvät jätteen toimittamiseen vastaanottajalle. Joidenkin sanojen poistaminen ei muuta normeja tämän osalta. Kohdan viimeinen lause osoittaa, että 3 ja 4 kohdan vaatimuksia on joka tapauksessa noudatettava. Tarkistuksella 10 sallitaan alkuainemuodossa esiintyvän hiilen vähentäminen orgaanisen hiilen kokonaismäärää laskettaessa. Tämä on tieteellisesti perusteltua. Komissio voi hyväksyy kaikki tarkistukset. Tarkistuksen 11 toisessa osassa täsmennetään, että joidenkin vaarallisten jätteiden osalta lämpötila on nostettava 1 100 ºC:een ainakin kahdeksi sekunniksi. Komissio hyväksyy tämän selvennyksen. Tarkistuksella 17 korjataan yhteisen kannan tekstissä ollut virhe, ja komissio hyväksyy sen. Tarkistuksella 22 lisätään liitteet II, IV ja V sellaisten liitteiden luetteloon, joita voidaan muuttaa komiteamenettelyllä. Tämä noudattaa komission muutettua ehdotusta, joten komissio hyväksyy sen. Tarkistuksen 25 ensimmäisessä osassa uusien jätteen polttoon käytettävien sementtiuunien NOx-kokonaispäästöjen raja-arvoksi asetetaan 500 mg. Tämä luku noudattaa komissiolle tehtyä kustannus/hyöty-arviota ja komissio hyväksyy sen. 3.2. Tarkistukset, joita komissio ei ole hyväksynyt Tarkistuksia 1 ja 2, joilla pyritään sisällyttämään direktiiviin jätehuoltoa koskevia osia, ei voida hyväksyä periaatteen vuoksi. Komission ehdotuksen tavoitteena on säätää päästörajoista ja toimintaedellytyksistä kaikkien niiden jätteiden osalta, jotka käsitellään jätteenpolttolaitoksessa tai rinnakkaispolttolaitoksessa. Tarkoituksena ei ole puuttua jätehuoltolainsäädäntöön. Tarkistusta 3 ei voida hyväksyä periaatteen vuoksi. On selvää, että ehdotettua direktiiviä sovelletaan rajoittamatta muuta lainsäädäntöä. Tarkistuksia 5 ja 15, joilla pyritään luomaan yhteyksiä ilman- ja vedenlaadun standardeihin, ei voida hyväksyä. Kyseistä tarkoitusta varten on jo annettu tai laaditaan parhaillaan muuta lainsäädäntöä, esim. ilmanlaatua koskevat direktiivit, IPPC-direktiivi (direktiivi ympäristön pilaantumisen ehkäisemisen ja vähentämisen yhtenäistämisestä) ja ehdotettu vesipolitiikan kehysdirektiivi. Ehdotetut tarkistukset olisivat päällekkäisiä tai voisivat aiheuttaa sekaannusta tämän lainsäädännön kanssa. Tarkistuksen 11 ensimmäisellä osalla, jossa poistetaan sana "vaarallisen", pyritään säätämään vaarattomien jätteiden korkeammasta polttolämpötilasta. Korkeampi 1 100 ºC:n lämpötila ei ole tieteellisesti perusteltu. Ehdotettu 850°C:n lämpötila ja muut polttoa koskeva vaatimukset (esim. viipymäaika) riittää hävittämään kaikki orgaaniset epäpuhtaudet, erityisesti dioksiinin esiasteet. Komissio ei hyväksy tarkistusta 13. Siinä vaarallinen jäte tulkitaan tavalla, joka ei ole jätteitä koskevan lainsäädännön mukaista. Komissio ei hyväksy tarkistusta 20. Direktiivin luonnoksen tämänhetkinen sanamuoto tiedonsaantia ja yleisön osallistumista koskevassa 12 artiklassa on riittävä varmistamaan, että tarvittavat tiedot toimitetaan kaikille toimijoille. Komissio ei hyväksy myöskään tarkistuksen 25 toista osaa, jossa lyhennetään vuodella liitteessä II määritettyä tiettyjä sementtiuuneja koskevaa ylimääräistä siirtymäkautta. Tämä voisi vaarantaa yhteisessä kannassa saavutetun tuloksen.